ཨ༽ «བཀའ་བརྒྱད་ཆེན་མོ་གསང་བ་ཟིལ་གནོན་ལས༔ འདྲེ་མོ་བོང་ཞོན་གྱི་བཟློག་པ་རྨི་ལམ་བསྒྱུར་ཆོག་བཞུགས་སོ༔» «བདག་འདྲ་པདྨ་ཐོད་ཕྲེང་གིས༔ རྨི་ལམ་བསྒྱུར་ཆོག་ཟབ་མོ་བསྟན༔ ཡི་གེར་ཐོབ་ལ་གཏེར་དུ་སྦོས༔» ས་མ་ཡ༔ «གང་ཡང་འཚམས་པའི་སྣོད་དག་ཏུ༔ བོང་བུ་གྭ་པ་ནག་པོའི་སྟེང་༔ འདྲེ་མོ་ནག་མོའི་གཟུགས་བྱ་ཞིང་༔ ཞིང་ལྤགས་གཡང་གཞི་གཡས་རལ་གྲི༔ གཡོན་པས་ནད་རྐྱལ་སྨད་རེ་སྡེ༔ སྐེད་ལ་ཁྲམ་ཤིང་ལུས་ནི་སྡུག༔ རེ་བ་ནག་པོའི་སྣོད་ཕྱི་ཤ༔ དེ་ལ་བུད་མེད་ནག་མོ་དགུ༔ མི་དམར་གྲི་ཁྲམ་ཤིང་ཐོགས་དགུ༔ ཕྱི་རོལ་ཆངས་བུ་དགུ་དང་བརྒྱད༔ ཤིང་རིས་མདའ་འཕང་རྒྱང་བུ་དང་༔ ནམ་མཁའ་ལ་སོགས་བརྒྱད་བརྒྱད་བསྐོར༔ ཆུ་གཙང་བྲན་ཞིང་ལན་གསུམ་དུ༔ རྨི་ལྟས་ངན་པ་གང་བྱུང་བཀུག༔» ཧཱུྃ༔ ང་ནི་ཆེ་མཆོག་ཁྲོ་བོའི་རྒྱལ༔ ང་ནི་བདུད་འདུལ་འཇིགས་པའི་སྐུ༔ སྣོད་ཀྱི་སྣང་སྲིད་ལྷ་འདྲེས་ཉོན༔ འདོད་ཡོན་ཡས་སྟགས་སྣ་ཚོགས་འབུལ༔ དགའ་མགུ་སྤྲོ་བའི་སེམས་ལྡན་ན༔ རྨི་ལྟས་མཚན་ངན་བཟློག་པར་མཛོད༔ ཧཱུྃ༔ སྔོན་ཚེ་བཟློག་པ་གང་ནས་བྱུང་༔ རྒྱལ་པོ་ཁྲི་སྲོང་ལྡེའུ་བཙན་དེས༔ རྨི་ལམ་ངན་ཞིང་འབྱུང་བཞི་འཁྲུགས༔ སློབ་དཔོན་པདྨ་སྤྱན་དྲངས་ནས༔ བོང་ཞོན་རྨི་ལམ་བསྒྱུར་ཆོག་བཅས༔ སྣང་སྲིད་མཁའ་ལ་བསྒྱུར་བའི་ཚེ༔ ཁྲི་སྲོང་ལྡེའུ་བཙན་འབྱུང་འཁྲུགས་སངས༔ སྔོན་ཚེ་བཟློག་བྱུང་དེ་བཞིན་དུ༔ དེ་རིང་རྣལ་འབྱོར་བདག་ཅག་གི༔ རྨི་ལྟས་མཚན་མ་ངན་པ་ཟློག༔ མུན་པ་ནག་པོའི་སྐུ་ལུས་ཀྱིས༔ ལྷ་འཁྲུག་རྨི་ལམ་ངན་པ་ཟློག༔ གདུག་པའི་ཁྲོ་གཉེར་ལྡན་པ་ཡིས༔ གཟའ་འཁྲུག་རྨི་ལམ་ངན་པ་ཟློག༔ མི་ལྤགས་གཡང་གཞི་གསོལ་བ་ཡིས༔ ཀླུ་འཁྲུག་རྨི་ལམ་ངན་པ་ཟློག༔ གཡས་པས་རལ་གྲི་འཛིན་པ་ཡིས༔ སྡེ་འཁྲུག་རྨི་ལམ་ངན་པ་ཟློག༔ གཡོན་པས་ནད་རྐྱལ་བསྣམས་པ་ཡིས༔ ཡུལ་འཁྲུག་རྨི་ལམ་ངན་པ་ཟློག༔ སྐེད་ལ་ཁྲམ་ཤིང་བཅུག་པ་ཡིས༔ དམག་འཁྲུག་རྨི་ལམ་ངན་པ་ཟློག༔ རེ་སྡེ་ནག་པོའི་སྨད་དཀྲིས་ཀྱིས༔ འབྱུང་འཁྲུག་རྨི་ལམ་ངན་པ་ཟློག༔ བོང་ནག་གྭ་པ་ཞོན་པ་ཡིས༔ འཆི་ལྟས་རྨི་ལམ་ངན་པ་ཟློག༔ བུད་མེད་དགུ་ཡིས་བསྐོར་བ་ཡིས༔ ཕོ་རྒྱུད་འཁྲུག་པའི་རྨི་ལྟས་ཟློག༔ མི་དམར་དགུ་ཡིས་བསྐོར་བ་ཡིས༔ མོ་རྒྱུད་འཁྲུག་པའི་རྨི་ལྟས་ཟློག༔ དམག་འཁྲུག་རྨིས་པ་ཡུལ་འཁྲུག་ཐན༔ དེ་ཡི་ལྟས་ངན་ཁྱོད་ཀྱིས་ཟློག༔ རི་ཉིལ་རྨིས་པ་ཡུལ་བྱད་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ ཐོག་སེར་རྨིས་པ་མཐུ་བྱེད་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ ཆར་དྲག་རྨིས་པ་མྱ་ངན་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ ཉི་མ་དགུ་ཤར་གཟའ་ཡི་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ གོས་ནག་གྱོན་རྨིས་ནད་ཀྱི་ལྟས༔ དེ་ཡི་ལྟས་ངན་ངན་ཁྱོད་ཀྱིས་ཟློག༔ ཤ་ཁྲག་རྨིས་པ་ནད་ཡམས་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ འབྲུ་ནག་རྨིས་པ་མགོ་ནད་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ ལ་བབ་ཐུར་ལོག་སྒལ་བའི་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ བུད་མེད་དད་རྨིས་འདྲེ་མོའི་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ བནྡེ་རྨིས་པ་རྒྱལ་པོའི་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ བཙུན་གཟུགས་མང་རྨིས་དམ་སྲིའི་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ བྱིས་པ་མང་རྨིས་འགོང་པོའྀ་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ སྤྲང་པོ་མང་རྨིས་བསེ་རག་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ རྔོན་པ་མང་རྨིས་ཕོ་ཉའི་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ གཅན་གཟན་མང་རྨིས་ལྷ་ཡི་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ ཁྱི་ནག་ཁ་འཐབ་གཤིན་རྗེའི་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ སྤྲེའུ་མང་རྨིས་རྒྱལ་འཁྱམས་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ ན་ཆུང་རྒྱན་མེད་གསོན་འདྲེའི་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ རང་ལ་མཚོན་བསྣུན་བྱད་ཁའི་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ རང་ཉིད་ཕམ་རྨིས་ཉམས་པའི་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ གཡང་ལ་ལྷུང་རྨིས་ངན་འགྲོའི་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ ཆུ་ཡིས་བྱིང་རྨིས་འཁོར་བའི་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ མཛོ་ནག་མང་རྨིས་བདུད་ཀྱི་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ གཅེར་བུ་ངུ་རྨིས་གཤིན་པོའི་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ ལྷོ་ཕྱོགས་འགྲོ་རྨིས་གཤིན་རྗེའི་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ མགོ་ལ་མེ་ཤོར་ན་བའི་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ སོ་བུད་སྐྲ་བྱི་ནད་སློང་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ ཆས་ཕུང་གཏོར་བརླག་ཤོར་གོད་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ ཡུལ་དོན་མཐར་འགྲོ་འཆི་བའི་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ འབུ་སྲིན་མང་རྨིས་ཉམས་གྲིབ་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ སྦྲ་ནག་མང་རྨིས་ཉམས་གྲིབ་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ ཁང་ནག་མང་རྨིས་མྱང་ངན་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ མེ་འབར་མང་རྨིས་བོན་བྱད་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ དུར་ཁྲོད་མང་རྨིས་དྲི་ཟའི་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ མཚོན་ཆ་མང་རྨིས་བན་བྱད་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ སྣོད་སྟོང་མང་རྨིས་ཁ་འགོང་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ གཤིན་པོ་མང་རྨིས་སེམས་ཆགས་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ རྡོ་རྦབ་མང་རྨིས་ལྷ་མིན་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ རོ་ལངས་མང་རྨིས་འབྱུང་པོའི་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ ལོང་བ་མང་རྨིས་སྡུག་བསྔལ་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ ལྐུག་པ་མང་རྨིས་ངག་མནན་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ རང་རོ་རང་ཁུར་འབྱུང་འཁྲུག་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ དུར་འདེབས་རྨིས་པ་དུར་སྲིའི་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ ཉི་ནུབ་རྨིས་པ་འཆི་བའི་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ མཛོ་ཕོ་མང་རྨིས་ཀླུ་བདུད་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ བུད་མེད་གཅེར་མོ་བརྟན་མའི་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ བཙོན་བཟུང་ལྕགས་བཅུག་མཐུ་ཡི་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ སྐེ་བཅད་མིག་བྲུས་བཙན་གྱི་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ ཧྲུལ་པོ་གྱོན་རྨིས་དབུལ་པོའི་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ དགྲ་ལ་ནོར་ཤོར་ཕོ་ལྷའི་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ ཁང་ཞིག་ཁང་རུལ་འཆི་འཕོའི་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ ལོ་སྐམ་བརླག་བཅོམ་རླུང་འཁྲུག་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ ཟས་རིགས་གཏོར་བརླག་འགོང་པོའི་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ རང་དམའ་གཞན་མཐོ་ཟིལ་གནོན་ལྟས༔ དེ་ཡི་ལྟས་ངན་ཁྱོད་ཀྱིས་ཟློག༔ རྨི་ལྟས་མཚན་ལྟས་ཐམས་ཅད་ཀུན༔ བཟློག་ཅིང་བསྒྱུར་བའི་ཕྲིན་ལས་མཛོད༔ «ཅེས་རྨི་ལམ་ངན་པ་ས་ཡ་འབུམ་སྡེ་ཡོད་ཀྱང་ངན་པ་གང་བྱུང་དེ་བཟློག་པའི་དམིགས་པ་བྱ༔» ས་མ་ཡ༔ «གཏེར་རྒྱ༔ སྦས་རྒྱ༔ ཟབ་རྒྱ༔ གསང་རྒྱ༔ གཏད་རྒྱ༔ ཨོ་རྒྱན་རྩ་གསུམ་གླིང་པ་ཆོས་ཀྱི་རྒྱ་མཚོས་སྦས་ཚལ་ནས་གདན་དྲངས་ཤིང་ཤོག་སེར་ནས་ཞལ་བཤུས་སོ། །མངྒ་ལཾ།། །། »